Virallinen lehti nro C 289 , 11/10/1999 s. 0108



KIRJALLINEN KYSYMYS E-3981/98 esittäjä(t): Graham Watson (ELDR) komissiolle (4. tammikuuta 1999) Aihe: Viljelymaiden lintukantojen vähentyminen Onko komissio tutkinut British Trust for Ornithology -säätiön äskettäin julkaisemia tietoja, jotka koskevat Britannian viljelymaiden lintukantojen vähentymistä? Komissio katsonee, että sen on syytä olla huolissaan asiasta. Onko komissio tehnyt mitään tutkimuksia viljelymaiden lintukantojen vähentymisestä eri puolilla Eurooppaa? Lopuksi kysyn, onko komissio tutkinut viljelymaiden lintukantojen vähentymisen yhteyttä siihen, miten nykyaikainen maatalous vaikuttaa siementen ja selkärangattomien saaliseläinten saatavuuteen? Komission jäsenen Ritt Bjerregaardinkomission puolesta antama vastaus (23. helmikuuta 1999) Komissio on useista tutkimuksista(1) saamiensa tietojen perusteella selvillä siitä, että tiettyjen peltolintulajien kannat yhteisön alueella ovat pienentymässä. Se ei ole kuitenkaan nähnyt arvoisan parlamentin jäsenen mainitsemia äskettäin julkaistuja lukuja. Komissio on huolestunut peltolintulajien kantojen pienentymisestä missä tahansa jäsenvaltiossa. Kaikki luonnonvaraiset lintulajit on suojeltu luonnonvaraisten lintujen suojelusta annetun neuvoston direktiivin 79/409/ETY(2) perusteella. Peltolintulajien suojeluun liittyviin jäsenvaltioiden velvollisuuksiin kuuluu direktiivin liitteessä I lueteltujen peltolintulajien sekä muuttavien peltolintulajien elinympäristöjen suojelusta huolehtiminen, mukaan luettuna erityissuojelualueiden nimeäminen. Mainittujen alueiden ulkopuolella jäsenvaltioiden tulisi pyrkiä siihen, että elinympäristöjä ei tuhota eikä saastuteta. Ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetussa neuvoston asetuksessa (ETY) 2078/92(3) tarkoitettuja maatalouden ympäristönsuojeluohjelmia on käynnissä kaikissa jäsenvaltioissa. Niiden tarkoituksena on edistää ympäristötavoitteiden kanssa sopusoinnussa olevaa maataloutta. Viljelystä riippuvaisen biologisen monimuotoisuuden edistämiseksi on kehitetty monenlaisia keinoja, joista hyötyvät niin kasvilajit, selkärangattomat kuin näkyvämmätkin lajit, kuten nisäkkäät ja linnut. Tällaisia toimenpiteitä ovat kemikaalien ja lannoitteiden käytön vähentäminen, monille lajeille välttämättömien erilaisten viljelyjärjestelmien käyttäminen (esim. sekaviljely, laidunkäyttö ja vuoroviljely) ja viljelyn mukauttaminen luonnon omaan rytmiin. Ohjelmia valvotaan edelleen jäsenvaltioiden ohjelmanhallinnan kautta, ja viime vuonna komissio julkaisi aiheesta laajan arviointikertomuksen (viite: VI/7655/98). Ympäristöalan rahoitusvälineen perustamisesta (Life) annetun asetuksen (ETY) 1973/92, sellaisena kuin se on muutettuna 15 päivänä heinäkuuta 1996 annetulla asetuksella (EY) 1404/96(4), mukaisesti yhteisö tukee tärkeitä esittelyhankkeita, jotka koskevat uhanalaisten peltolintujen suojelua. Hankkeisiin kuuluu Crex Crex -lajiin liittyvät toimet Belgiassa, Ranskassa, Irlannissa ja Yhdistyneessä kuningaskunnassa sekä Otis Tarda -lajiin liittyvät toimet Saksassa, Espanjassa ja Portugalissa. Komissio myös tukee taloudellisesti direktiivin 79/409/ETY liitteessä I lueteltuja uhanalaisia peltolintulajeja sekä liittessä II lueteltuja metsästettäviä lajeja koskevien yhteisön toimintaohjelmien valmistelua. (1) Esimerkiksi Birds in Europe, their conservation status. Bird life conservation series N:o 3/1994. (2) EYVL L 103, 25.4.1979. (3) EYVL L 215, 30.7.1992. (4) EYVL L 181, 20.7.1996.